CELEX: 32016D1189
Language: el
Date: 2016-07-19 00:00:00
Title: Εκτελεστική απόφαση (ΕΕ) 2016/1189 της Επιτροπής, της 19ης Ιουλίου 2016, για την έγκριση της διάθεσης στην αγορά γάλακτος επεξεργασμένου με υπεριώδη ακτινοβολία ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2016) 4565]

21.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 196/50
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1189 ΤΗΣ ΕΠΙΤΡΟΠΉΣ
   της 19ης Ιουλίου 2016
   για την έγκριση της διάθεσης στην αγορά γάλακτος επεξεργασμένου με υπεριώδη ακτινοβολία ως νέου τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2016) 4565]
      
   
   (Το κείμενο στην αγγλική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου, της 27ης Ιανουαρίου 1997, σχετικά με τα νέα τρόφιμα και τα νέα συστατικά τροφίμων (1), και ιδίως το άρθρο 7,
   Εκτιμώντας τα ακόλουθα:
   
               (1)
            
            
               Στις 26 Σεπτεμβρίου 2012 η εταιρεία Dairy Crest Ltd υπέβαλε αίτηση στις αρμόδιες αρχές της Ιρλανδίας ζητώντας να διαθέσει στην αγορά γάλα που έχει υποβληθεί σε επεξεργασία με υπεριώδη ακτινοβολία (UV) ως νέο τρόφιμο κατά την έννοια του άρθρου 1 παράγραφος 2 στοιχείο στ) του κανονισμού (ΕΚ) αριθ. 258/97.
            
         
               (2)
            
            
               Στις 10 Ιανουαρίου 2013 ο αρμόδιος οργανισμός αξιολόγησης τροφίμων της Ιρλανδίας εξέδωσε την αρχική του έκθεση αξιολόγησης. Η εν λόγω έκθεση κατέληξε στο συμπέρασμα ότι το επεξεργασμένο με υπεριώδη ακτινοβολία γάλα πληροί τα κριτήρια για τα νέα τρόφιμα όπως ορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (3)
            
            
               Στις 16 Ιανουαρίου 2013 η Επιτροπή διαβίβασε την αρχική έκθεση αξιολόγησης στα λοιπά κράτη μέλη.
            
         
               (4)
            
            
               Διατυπώθηκαν αιτιολογημένες αντιρρήσεις εντός της προθεσμίας των 60 ημερών που ορίζεται στο άρθρο 6 παράγραφος 4 πρώτο εδάφιο του κανονισμού (ΕΚ) αριθ. 258/97.
            
         
               (5)
            
            
               Στις 9 Φεβρουαρίου 2015 η Επιτροπή απευθύνθηκε στην Ευρωπαϊκή Αρχή για την Ασφάλεια των Τροφίμων (EFSA) και της ζήτησε να διενεργήσει πρόσθετη αξιολόγηση του επεξεργασμένου με υπεριώδη ακτινοβολία γάλακτος ως νέου τροφίμου, σύμφωνα με τον κανονισμό (ΕΚ) αριθ. 258/97.
            
         
               (6)
            
            
               Στις 10 Δεκεμβρίου 2015 η EFSA στη γνώμη της (2) κατέληξε στο συμπέρασμα ότι το επεξεργασμένο με υπεριώδη ακτινοβολία γάλα είναι ασφαλές υπό τις προβλεπόμενες συνθήκες χρήσης.
            
         
               (7)
            
            
               Η εν λόγω γνώμη παρέχει επαρκή βάση ώστε να διαπιστωθεί ότι το επεξεργασμένο με υπεριώδη ακτινοβολία γάλα ως νέο τρόφιμο πληροί τα κριτήρια που καθορίζονται στο άρθρο 3 παράγραφος 1 του κανονισμού (ΕΚ) αριθ. 258/97.
            
         
               (8)
            
            
               Η επεξεργασία με υπεριώδη ακτινοβολία του παστεριωμένου γάλακτος έχει ως αποτέλεσμα την αύξηση της περιεκτικότητας του γάλακτος σε βιταμίνη D. Ο κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου (3) προσδιορίζει ποια θεωρείται σημαντική ποσότητα βιταμινών και ανόργανων συστατικών. Ως εκ τούτου, είναι σημαντικό να ενημερώνεται ο καταναλωτής επαρκώς σχετικά με την ύπαρξη στο προϊόν βιταμίνης D που παράγεται από την επεξεργασία με υπεριώδη ακτινοβολία.
            
         
               (9)
            
            
               Ο κανονισμός (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου (4) ορίζει απαιτήσεις σχετικά με την προσθήκη βιταμινών, ανόργανων συστατικών και ορισμένων άλλων ουσιών στα τρόφιμα. Η χρήση γάλακτος επεξεργασμένου με υπεριώδη ακτινοβολία θα πρέπει να επιτραπεί με την επιφύλαξη των απαιτήσεων της εν λόγω νομοθεσίας.
            
         
               (10)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το επεξεργασμένο με υπεριώδη ακτινοβολία γάλα, όπως καθορίζεται στο παράρτημα I της παρούσας απόφασης, μπορεί να διατεθεί στην αγορά της Ένωσης ως νέο τρόφιμο για τις προβλεπόμενες χρήσεις και στα ανώτατα επίπεδα που καθορίζονται στο παράρτημα II της παρούσας απόφασης, με την επιφύλαξη των ειδικών διατάξεων του κανονισμού (ΕΚ) αριθ. 1925/2006.
   Άρθρο 2
   Το επεξεργασμένο με υπεριώδη ακτινοβολία γάλα που εγκρίνεται με την παρούσα απόφαση θα αναγράφεται στην επισήμανση των τροφίμων με την ονομασία «γάλα επεξεργασμένο με UV».
   Όταν το επεξεργασμένο με υπεριώδη ακτινοβολία γάλα περιέχει ποσότητα βιταμίνης D που θεωρείται σημαντική σύμφωνα με το παράρτημα XIII μέρος Α σημείο 2 του κανονισμού (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, η ονομασία επισήμανσης συνοδεύεται από τη φράση «περιέχει βιταμίνη D που παράγεται από την επεξεργασία με UV» ή «γάλα που περιέχει βιταμίνη D ως αποτέλεσμα της επεξεργασίας με UV».
   Άρθρο 3
   Η παρούσα απόφαση απευθύνεται στην εταιρεία Dairy Crest Ltd, Claygate House, Littleworth Road, Esher, Surrey, KT10 9PN, Ηνωμένο Βασίλειο.
   
      Βρυξέλλες, 19 Ιουλίου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 43 της 14.2.1997, σ. 1.
   
      (2)  EFSA Journal 2016· 14(1):4370.
   
      (3)  Κανονισμός (ΕΕ) αριθ. 1169/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, σχετικά με την παροχή πληροφοριών για τα τρόφιμα στους καταναλωτές, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 1924/2006 και (ΕΚ) αριθ. 1925/2006 και την κατάργηση της οδηγίας 87/250/ΕΟΚ της Επιτροπής, της οδηγίας 90/496/ΕΟΚ του Συμβουλίου, της οδηγίας 1999/10/ΕΚ της Επιτροπής, της οδηγίας 2000/13/ΕΚ του Ευρωπαϊκού Κοινοβουλίου και του Συμβουλίου, των οδηγιών της Επιτροπής 2002/67/ΕΚ και 2008/5/ΕΚ και του κανονισμού (ΕΚ) αριθ. 608/2004 της Επιτροπής (ΕΕ L 304 της 22.11.2011, σ. 18).
   
      (4)  Κανονισμός (ΕΚ) αριθ. 1925/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με την προσθήκη βιταμινών και ανόργανων συστατικών και ορισμένων άλλων ουσιών στα τρόφιμα (ΕΕ L 404 της 30.12.2006, σ. 26).
   
      ΠΑΡΑΡΤΗΜΑ I
      ΠΡΟΔΙΑΓΡΑΦΕΣ ΓΑΛΑΚΤΟΣ ΕΠΕΞΕΡΓΑΣΜΕΝΟΥ ΜΕ ΥΠΕΡΙΩΔΗ ΑΚΤΙΝΟΒΟΛΙΑ
      
         Ορισμός:
      
      Γάλα επεξεργασμένο με υπεριώδη ακτινοβολία είναι το αγελαδινό γάλα (πλήρες και ημιαποκορυφωμένο) το οποίο υπόκειται σε επεξεργασία με υπεριώδη ακτινοβολία (UV) μέσω τυρβώδους ροής μετά την παστερίωση. Η επεξεργασία του παστεριωμένου γάλακτος με υπεριώδη ακτινοβολία οδηγεί σε αύξηση των συγκεντρώσεων σε βιταμίνη D3 (χοληκαλσιφερόλη) με μετατροπή της 7-δεϋδροχοληστερόλης σε βιταμίνη D3.
      Ακτινοβολία UV: διεργασία ακτινοβόλησης με υπεριώδες φως μήκους κύματος 200-310 nm με προσδιδόμενη ενέργεια 1 045 J/l.
      
         Βιταμίνη D3:
      
      
                  Χημική ονομασία
               
               
                  (1S,3Z)-3-[(2E)-2-[(1R,3aS,7aR)-7a-μεθυλο-1-[(2R)-6-μεθυλεπταν-2-υλ]-2,3,3a,5,6,7-εξαϋδρο-1H-ινδεν-4-υλιδενο]αιθυλιδενο]-4-μεθυλιδενοκυκλοεξαν-1-όλη
               
            
                  Συνώνυμο
               
               
                  Χολικαλσιφερόλη
               
            
                  Αριθ. CAS
               
               
                  67-97-0
               
            
                  Μοριακό βάρος
               
               
                  384,6377 g/mol
               
            
         Περιεκτικότητες:
      
      
                  Βιταμίνη D3 στο τελικό προϊόν
               
               
                  Πλήρες γάλα (1): 0,5–3,2 μg/100 g (2)
                  
                  Ημιαποκορυφωμένο γάλα (1): 0,1–1,5 μg/100 g (2)
                  
               
            
         (1)  Όπως ορίζεται στον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
      
         (2)  HPLC.
   
   
      ΠΑΡΑΡΤΗΜΑ II
      ΕΓΚΕΚΡΙΜΕΝΕΣ ΧΡΗΣΕΙΣ ΤΟΥ ΕΠΕΞΕΡΓΑΣΜΕΝΟΥ ΜΕ ΥΠΕΡΙΩΔΗ ΑΚΤΙΝΟΒΟΛΙΑ ΓΑΛΑΚΤΟΣ
      
                  Κατηγορία τροφίμων
               
               
                  Φάσμα βιταμίνης D3
                  
               
            
                  Παστεριωμένο πλήρες γάλα (1)
                  
               
               
                  5–32 μg/kg για τον γενικό πληθυσμό, εξαιρουμένων των βρεφών
               
            
                  Παστεριωμένο ημιαποκορυφωμένο γάλα (1)
                  
               
               
                  1–15 μg/kg για τον γενικό πληθυσμό, εξαιρουμένων των βρεφών
               
            
         (1)  Καταναλώνεται ως έχει.